**IZVJEŠTAJ O RADU USTANOVA ZA SMJEŠTAJ DJECE I MLADIH U OBLASTI SOCIJALNE I DJEČJE ZAŠTITE ZA 2022.GODINU**

Podgorica, jul 2023. godine

Sadržaj

[UVOD 2](#_Toc141180235)

[OPŠTI OPIS USTANOVA KOJE PRUŽAJU SMJEŠTAJ DJECI I MLADIMA 5](#_Toc141180236)

[PODACI O KORISNICIMA USLUGA USTANOVA ZA SMJEŠTAJ DJECE I MLADIH 8](#_Toc141180237)

[LJUDSKI RESURSI U USTANOVAMA ZA SMJEŠTAJ DJECE I MLADIH 21](#_Toc141180238)

[EDUKACIJE ZAPOSLENIH U USTANOVAMA ZA SMJEŠTAJ DJECE I MLADIH 28](#_Toc141180239)

[ZAKLJUČAK 30](#_Toc141180240)

[LITERATURA 33](#_Toc141180241)

##

##

##  UVOD

Predmet ovog izvještaja je prikaz podataka koji obuhvataju rad ustanova koje pružaju uslugu smještaja djeci i mladima bez roditeljskog staranja, djeci i mladima sa smetnjama u razvoju i maloljetnim licima sa problemima u ponašanju.

Prema Zakonu o socijalnoj i dječjoj zaštiti[[1]](#footnote-1) usluga smještaja podrazumijeva boravak korisnika na porodičnom smještaju-hraniteljstvu, porodičnom smještaju, smještaju u ustanovi, smještaju u prihvatilištu-skloništu i u drugim vrstama smještaja. Smještaj shodno zakonu može biti privremeni, povremeni i dugotrajni. Koji će se u konkretnom slučaju primijeniti zavisi od procjene stanja i potreba djeteta od strane nadležnog Centra za socijalni rad u trenutku kada se javi problem u funkcionisanju biološke porodice. Smještaj u Ustanovu, što je i predemet ovog izvještaja, ostvaruje se zbrinjavanjem u okviru Ustanove i obezbjeđenjem naknade troškova smještaja. Smještaj u Ustanovu pruža se korisniku na način da mu se tokom trajanja usluge osim samog smještaja u bezbjednom i stimulativnom okruženju, obezbjeđuje neophodna priprema za njegov povratak u biološku porodicu, odlazak u drugu porodicu (hraniteljstvo, usvojenje), odnosno sve one aktivnosti stručnih službi i radnika koje su usmjerene na vještine i osnaživanje djece i mladih tj. pripremu korisnika za samostalan život. Ono što je važno naglasiti, posebno jer govorimo o djeci, da korisniku smještaja u ustanovu ne može prestati smještaj prije nego što Centar za socijalni rad obezbijedi uslove za smještaj u drugu ustanovu, porodični smještaj ili drugi oblik socijalne zaštite.[[2]](#footnote-2). Uslovi i kvalitet življenja u toj situaciji moraju biti isti ili adekvatniji od onog institucionalnog ukoliko se prekida usluga smještaja. Ovo je posebno važno jer govorimo o djeci i mladima iz disfunkcionalnih porodica kojima je neophodna dodatna podrška i pomoć u funkcionisanju i kojima je neophodna intervencija institucija sistema kako bi imali pravilan rast i razvoj. Takođe prije samog smještaja, nadležni centri su dužni da iscrpe sve druge zakonske mogućnosti za zbrinjavanje korisnika u prirodnom okruženju kroz institut hraniteljatva/porodičnog smještaja, osnaživanja biološke porodice, preventivnih aktivnosti ako govorimo o djeci koja ispoljavaju probleme u ponašanju jer se institucionalni smještaj smatra krajnjom mjerom zaštite.

Pravilnik o bližim uslovima za pružanje i korišćenje usluga , normativima i minimalnim standardima usluga za smještaj djece i mladih u ustanovu i malu grupnu zajednicu[[3]](#footnote-3) propisuje da se usluga smještaja obezbjeđuje:

* djetetu bez roditeljskog staranja;
* djetetu čiji je razvoj ometen porodičnim prilikama;
* djetetu sa smetnjama u razvoju ; i
* djetetu sa problemima u ponašanju

Objedinjeni izvještaj o radu ustanova socijalne i dječje zaštite koje pružaju usluge smještaja djeci i mladima, sačinjen je na osnovu pojedinačnih statističkih i narativnih godišnjih izvještaja ustanova na teritoriji Crne Gore, te iz potrebe da djeca i mladi na smještaju budu prikazani jednim izvještajem.

Ovo je prvi put da se Zavod za socijalnu i dječju zaštitu na ovaj način bavi ovim ustanovama i analizom podataka koji se odnose na korisničke grupe koje se smještaju, zaposlene, izazove u radu i stučno usavršavanje zaposlenih. Ovaj izvještaj će predstavljati početnu bazu za dalja promišljanja, analize i izvještaje kad su u pitanju ove dvije ustanove.

Cilj sačinjavanja izvještaja je informisanje nadležnih institucija , stručne i šire javnosti o brojčanom stanju i najvažnijim kretanjima u oblasti institucionalnog smještaja djece i mladih.

Ustanove socijalne i dječje zaštite čiji je osnivač država Crna Gora, a koje pružaju uslugu smještaja djeci i mladima su:

* JU Dječji dom „ Mladost“ ustanova za zbrinjavanje djece bez roditeljskog staranja i čiji je razvoj ometen porodičnim prilikama
* JU Centar „Ljubović“ ustanova socijalne i dječje zaštite koja pruža uslugu smještaja maloljetnim licima koja su u sukobu sa zakonom

Svrha postojanja ustanova za smještaj za djecu i mlade je unapredjenje kvaliteta života korisnika, resocijalizacija i socijalna integracija i osposobljavanje za samostalan životu i onim situacijama kada ne postoji mogućnost osnaživanja biološke porodice i kada su se iscrpile sve druge mogućnosti vaninstitucionalnog zbrinjavanja.

U izvještaju, pažnja je posvećena organizacionoj i kadrovskoj strukturi ovih ustanova, kretanju broja korisnika usluge, rodnoj i starosnoj strukturi korisnika, analizi aktivnosti koje se pružaju korisnicima u okviru usluge smještaja kao i izazovima sa kojima se ustanove suočavaju u radu.

 **Normativna okvir za pružanje usluge smještaja za djecu i mlade**

Normativni akti koji u najvećoj mjeri uređuju uslugu smještaja djece i mladih u sistemu socijalne i dječje zaštite u Crnoj Gori su: Zakon o socijalnoj i dječjoj zaštiti („Službeni list Crne Gore“ br. 027/13, 001/15, 042/15, 047/15, 056/16, 066/16, 001/17, 031/17, 042/17, 050/17, 059/21 i 145/21), Zakon o postupanju prema maloljetnicima u krivičnom postupku, Pravilnik o bližim uslovima za pružanje i korišćenje usluga , normativima i minimalnim standardima usluga za smještaj djece i mladih u ustanovu i malu grupnu zajednicu („ Službeni list Crne Gore“, br.018/18 od 23.03.2018), Pravilnik o bližim uslovima za pružanje i korišćenje, normativima i minimalnim standardima usluge smještaja u prihvatilištu-skloništu („Službeni list Crne Gore“, br.076/19 od 31.12.2019), kao i interna opšta akta i interne procedure svake od ustanova. Međunarodne konvencije koje je ratifikovala država Crna Gora u prvom redu Konvencija o pravima djeteta obavezuje zakonodavca da strogo vodi računa o najboljem interesu i zaštiti djeteta, pravu djeteta da odrasta u najmanje restriktivnom okruženju za njega, te pružanje svih onih usluga i podrške koje mu omogućavaju pravilan rast i razvoj.

##  OPŠTI OPIS USTANOVA KOJE PRUŽAJU SMJEŠTAJ DJECI I MLADIMA

JU Dječji dom “Mladost” Bijela je ustanova socijalne i dječje zaštite koja je namijenjenja zbrinjavanju djece bez roditeljskog staranja ili adekvatnog roditeljskog staranja i djece čiji je razvoj ometen porodičnim prilikama usljed nasilja u porodici ili zanemarivanja. Ovo je jedina ustanova ovog tipa na teritoriji Crne Gore. Dječiji dom osnovan je 1946. godine , kao jedan od više domova ovog tipa u tom trenutku, koji su kasnije pripojeni jednom, sadašnjem Dječjem domu “Mladost”. U poslednjih nekoliko godina preduzeti su radovi na renoviranju stambenih jedinica Doma, tako da aktuelni prostor u kojem borave djeca je u skladu sa odgovarajućim standardima koji definišu ovu oblast u skladu sa Pravilnicima o definisanju minimalnih uslova i standarda za pružanje usluga namijenjenim djeci. Usljed reforme sistema socijalne i dječje zaštite, ustanova se morala prilagoditi novim zahtjevima kako bi i nadalje ispunjavala uslove za pružanje usluga i dobila odgovarajuće licence za rad i pružanje usluga namijenjenih djeci.

Obzirom na djelatnost koju obavlja i činjenicu da je namijenjena zbrinjavanju djece, ova ustanova zauzima značajno mjesto u sistemu socijalne i dječje zaštite i od velike je važnosti za cjelokupnu društvenu zajednicu.

Kada govorimo o smještajnim kapacitetima ustanove, ustanova broji 95 mjesta.

Ustanova je ispunila odgovarajuće propisane uslove koji su bili neophodni da bi pružala odgovarajuće usluge i od strane nadležnog ministarstva dobila četiri licence za pružanje usluga i to :

* Licenca za pružanje usluge smještaja u ustanovu ( za djecu bez roditeljskog staranja i djece čiji je razvoj ometen porodičnim prilikama)
* Licenca za pružanje usluge dnevnog boravka (za djecu sa smetnjama i teškoćama u razvoju i mlade)
* Licenca- za pružanje usluge smještaja u prihvatilište – sklonište za djecu
* Licenca za pružanje usluge savjetovanja- SOS telefon

Pored ovih usluga, Dječiji dom „Mladost“ vremenom preuzma i uslugu Mala grupna zajednica, koja je funkcionisala kao organizaciona jedinica u okviru JU Centra za djecu i mlade sa smetnjama u razvoju „Tisa“ Bijelo Polje i od 2019. godine ova usluga pripada Dječijem domu „Mladost“ u Bijeloj. Licenca za ovu uslugu je u procesu dobijanja, a njeno dobijanje usporava pitanje vlasništva prostora, dok je ostala dokumentacija po navodima menadžmenta ustanove spremna za proceduru licenciranja i nema drugih smetnji za dobijanje iste.

Sve aktivnosti koje se realizuju u ustanovi kako je i gore navedeno, za svoj krajnji cilj imaju pripremu djece za samostalan život nakon napuštanja ustanove i učenje životnih vještina koje će im u tome pomoći. Dječji dom ima tijesnu saradnju sa mjesno nadležnim centrima jer zajednički rade, osmišljavaju i sprovode aktivnosti koje omogućavaju djeci da po zavreštku potrebe za smještajem imaju neophodne vještine i socio-emotivnu zrelost da prihvate promjene koje se dešavaju u njihovim životima.

Druga ustanova koja je predmet ovog izvještaja jeJU Centar „Ljubović“koja je, takođe, u

stanova socijalne i dječje zaštite, osnovana 1965. godine. Tokom razvoja i godina, ustanova je prošla niz transformacija i organizaciono i arhitektonski, te se i sam rad u ustanovi mijenjao i prilagođavao standardima kojima se definiše stručni rad sa ovom korisničkom grupom. U okviru Ustanove se aktuelno zbrinjavaju i osposobljavaju djeca i omladina u sukobu sa zakonom kroz metodološko –stručni rad posebno njima prilagođenim, kao i djeca i omladina sa poremećajima u ponašanju. U skladu sa zakonom kojim se definiše postupanje prema maloljetnicima u krivičnom postupku u Centru se realizuje vaspitna mjera upućivanja u ustanovu nezavodskog tipa u trajanju od 6 mjeseci do 2 godine. Pored ove vaspitne mjere u Centru se kroz djelatnost odjeljenja za prijem i dijagnostiku, kao posebne organizacione jedinice, realizuje prijem i kratkotrajni smještaj djece zatečene u kretanju bez nadzora roditelja ili staratelja, kao i djece zatečene u izvršenju krivičnih djela, zatim djece zatečene u pokušaju ilegalnog prelaska državne granice i djece i omladine izvršioca krivičnih djela. Dužina boravka korisnika u prijemu je do 8 nedelja, a po procjeni taj se boravak može skratiti ili produžiti u skladu sa potrebama korisnika. Pored toga, u Centar se smještaju i maloljetni stranci koji ilegalno uđu u Crnu Goru, kao i djeca, stranci, bez pratnje koji su tražioci azila. U okviru djelatnosti Centra izvršava se mjera pojačani nadzor organa starateljstva , a uz dnevni boravak u vaspitnoj ustanovi izvršava se i mjera privremenog smještaja do okončanja pripremnog postupka po odluci nadležnog suda. Najveći dio djece upućuje se u Centar rešenjem Centra za socijalni rad, dok drugi manji dio po rešenju suda.

U skladu sa zakonskim odredbama, Centar obezbjeđuje prihvat, zaštitu, podršku, vaspitno-terapeutski tretman, obrazovanje, profesionalno osposobljavanje djece u riziku i djece sa poremećajem u ponašanju.

Suštinska uloga Centra je da kod djece nadoknadi propušteno u dijelu vaspitno-obrazovnih programa koji im se nude i njihove psiho-socijalne zrelosti, koriguje pogrešno usvojeno ponašanje i razvije i ustali odgovornosti i obaveze, prosocijalne stavove, uvjerenja i ponašanja koja će omogućiti djeci sa poremećajem u ponašanju da se što prije reintegrišu, resocijaliziju i da se preveniraju buduća postupanja djece u skladu sa opšte prihvaćenim društvenim normama.

Kada je u pitanju razvoj potencijala i osnaživanje korisnika, JU Centar „ Ljubović“ dužan je da korisniku obezbijedi podršku u psihosocijalnom razvoju i očuvanju potencijala korisnika, podršku u ostvarivanju kontakata sa porodicom i drugim licima važnim za korisnika, organizovanje slobodnog vremena, kulturno-zabavnih i sportskih sadržaja u skladu sa interesovanjima i sklonostima, terapiju i rehabilitaciju u skladu sa potrebama. Centar je dužan da pomaže korisniku da razvije vještine za prepoznavanje i rješavanje problema, vještine komunikacije, da razvije vještine samozaštite kao i da donosi odluke i preuzima ličnu odgovornost.

Djelatnost Centra odvija se preko sledećih organizacionih jedinica:

* Služba za prijem i dijagnostiku
* Služba za institucionalni tretman
* Služba za dnevni boravak
* Služba za finansijsko –administrativne i tehničke poslove

Sve usluge JU Centra „Ljubović su licencirane, nakon što je ustanova ispunila određena minimalne standarde za pružanje usluga, materijalne uslove i obezbijedila stručni kadar koji ima odgovarajuće licence za pružanje usluga koje su licencirane .

Smještajni kapacitet ustanove je 34 mjesta.

Iz svega gore navedenog jasno je da postoji veliki izazov u radu sa ovim kategorijama zbog različitih razloga za smještaj i stalne potrebe za individualizacijom u radu sa svakim djetetom ponaosob, jer samo u tom slučaju postiže se najbolji željeni efekat po dijete.

##

##  PODACI O KORISNICIMA USLUGA USTANOVA ZA SMJEŠTAJ DJECE I MLADIH

***Tabela br. 1: Broj djece i mladih na smještaju u 2022. godini***

|  |  |
| --- | --- |
| Ustanova | Djeca i mladi |
| JU Dječji dom „Mladost“ Bijela  | 94 |
| JU Centar „Ljubović“ | 26 |
| Ukupno | 120 |

Iz tabele vidimo da u Crnoj Gori imamo 120 korisnika -djece na smještaju u ustanovama za smještaj u Crnoj Gori.

Zaključujemo da u odnosu na kapacitet ustanova, posebno kad je u pitanju JU Dječiji dom „Mladost“, kapacitet skoro popunjen (jedan manje), dok je u JU Centru „Ljubović“ je imalo mjesta samo za još šestoro djece tokom 2022.godine.

Ovdje je važno da napomenemo da je u perspektivi neophodno ispitati okolnosti smještaja i šta je predhodilo, tj.koji su sve mehanizmi korišćeni od strane stručnih službi i Centara za socijalni rad da bi se prevenirao sam institucionalni smještaj , ali to nije predmet ove analize.

U narednom tekstu obratićemo pažnju na pojedinačne ustanove kako bi se izdiferencirao uvid u kretanja i strukturu ustanova.

U JU Dječji dom „Mladost“ kao ustanovi za zbrinjavanje djece bez roditeljskog staranja i čiji je razvoj ometen porodičnim prilikama, na dan 31.12.2022. boravilo je ukupno 94 djece, od čega na institucionalnom smještaju 80 djece, u prihvatilištu za djecu žrtve nasilja u porodici petoro djece i u maloj grupnoj zajednici u Bijelom Polju ukupno devetoro djece.

Napominjemo da je uslugu Dnevnog boravka koristilo je 33 djece, ali se u ovom izvještaju nećemo baviti ostalim podacima iz ove usluge. Usluga Dnevnog boravaka, predmet je izvještaja Zavoda za socijalnu i dječju zaštitu, koji je posvećen Dnevnim centrima i boravcima.

***Grafikon br.1:Broj djece prema vrsti smještaja u JU „Mladost“***

U kalendarskoj godini, primljeno je 30 djece , od kojih je petoro smješteno u Prihvatilište za žrtve nasilja u porodici , a dvoje djece u Malu grupnu zajednicu Bijelo Polje.

Otpust je završen za 23 djece , od kojeg je njih četvoro odlukom organa starateljstva izmješteno u hraniteljske porodice i to dvoje djece u srodničku hraniteljsku porodicu, a dvoje u nesrodničku porodicu, troje djece je izmješteno u JU Centar „Ljubović“, petoro djece je vraćeno u primarnu porodicu (koje su osnažene i čiji su kapaciteti ojačani kako bi dijete imalo funkcionalan i zdrav boravak u okviru njih) , dok je devetoro djece napustilo ustanovu sticanjem punoljetstva po redovnoj proceduri. Tokom 2022. godine nije bilo relizovanih postupaka za usvojenje djece.

 **Instutucionalni smještaj**

Planom transformacije ustanove, koji je usvojen 2019. godine predviđeno je unapređenje usluge rezidencijalnog smještaja, što je podrazumijevalo preduzimanje svih mjera i aktivnosti na pripemi djece za samostalan život i sticanju životnih vještina, nakon napuštanja zajednice. Domska zajednica fokusira i ostvaruje pomenute ciljeve kroz konkretne aktivnosti, kao što su pripremanje obroka od strane djece , odlaganje namirnica , održavanje higijene kuhinje i slično. Sticanje ovih vještina omogućava djeci da razvijaju odgovornost, odnos prema obavezama i uči ih onim stvarima koje su primjenjive u porodičnoj atmosferi ili pak samostalnom životu po punoljetsvu i napuštanju ustanove. Implementaciji ovog programa predhodilo je i opremanje kuhinja u svih 8 vapitnih grupa. Kuhinje su opremljene svim neophodnim inventarom: šporetima, frižiderima, malim kućanskim aparatima, posuđem, priborom za jelo, mašinama za pranje i sušenje veša. Ove promjene koje su uvedene, imale su veoma pozitivan uticaj na djecu i njihovu proaktivnost. Djeca su prihvatila sa radošću novi i drugačiji ambijent i aktivnosti kroz koje se razvijaju samostalnost i vještine, a koje čine snažnu podršku njuhovom samopouzdanju. Uslovi boravka djece u ustanovi su kroz ovaj vid transformacije, približeni porodičnim uslovima, što upravo predstavlja i svrhu i cilj Domske zajednice kao takve. Ranija praksa je bila zaštićujuća u odnosu na djecu, te su zaposleni u Domu obavljali sve ove aktivnosti za njih, ali se pokazalo da im se dugoročno na ovaj način ne nudi kvalitet života i sigurnost u sebe po napuštanju ustanove.

Kada je u pitanju Institucionalni smještaj u Dječjem domu, vaspitno obrazovni rad kroz ovaj vid smještaja organizovan je u okviru vaspitnih/porodičnih grupa. Postoji ukupno 8 vaspitnih grupa od čega su u 5 vaspitnih grupa djeca smještena prema uzrastu i polu, a ostale 3 su mješovite grupe u kojima borave djeca oba pola.

***Tabela br. 2: Struktura djece na institucionalnom smještaju prema polu i uzrastu***

|  |  |  |  |
| --- | --- | --- | --- |
| Vaspitna grupU a | Pol | Broj korisnika | Uzrast |
| I vaspitna grupa | Mješovita | 13 | 8-14 |
| II vaspitna grupa | Mješovita | 11 | 3-10 |
| III vaspitna grupa | Ženska | 11 | 13-17 |
| IV vaspitna grupa | Ženska | 6 | 16-18 |
| V vaspitna grupa | Mješovita | 11 | 13-18 |
| VI vaspitna grupa | Muška | 12 | 7-12 |
| VII vaspitna grupa | Muška | 9 | 13-16 |
| VIII vaspitna grupa | Muška | 7 | 16-18 |

Analizom strukture prikazane u tabeli, zaključuje se da najveći broj djece koja borave na Institucionalnom smještaju čine djeca starijeg adolescentnog uzrasta.

Statistički podaci na kraju izvještajnog perioda ustanove, govore o tome da se struktura djece u poslednjih nekoliko godina ubrzano mijenja te da je od ukupnog broja djece na Institucionalnom smještaju, gotovo 50% sa nekom vrstom smetnje u razvoju, a njih 25% ima određene psihijatrjske poteškoće i dijagnoze. Iz tog razloga djeci je neophodan kontinuiran nadzor ljekara, neuropsihijatara i odgovarajuća medikamentozna terapija. Imajući u vidu navedeno rad sa ovom djecom je veoma izazovan, njihove potrebe za individualnim radom su velike i kontinuirane. Obzirom na ove potrebe, a u segmentu brige o zdravlju i zadovoljavanju ovih potreba, angažovan je ljekar specijalista psihijatar, koji svake subote boravi u ustanovi i vrši preglede djece. Pomenuta struktura djece predstavlja poseban izazov u radu stručnim radnicima, jer kako navode nemaju specifična znanja i edukacije kada je u pitanju rad sa ovom djecom.

Takođe, kao nedostatak i poteškoću za tretman i praćenje zdravlja ove djece zaposleni navode to da nema zdravstvene ustanove u Crnoj Gori sa odjeljenjem za hospitalizaciju maloljetnika sa psihijatrijskim dijagnozama pa se djeca moraju upućivati u inostranstvo na liječenje. Ovo iziskuje posebnu organizaciju pratnje djece od strane stručnih radnika tokom boravka u inostranstvu, najčešće Srbija, kao i troškova za liječenje.

Kada je u pitanju obrazovni proces i pohađanje predškolskog, osnovnog i srednjeg obrazovanja, djeca su uglavnom uključena u program, a u skladu sa razvojnim mogućnostima, budući da određeni broj djece ima smetnje i teškoće u razvoju. Djeca koja nisu tipičnog razvoja uključena su u inkluzivni obrazovni proces u okviru redovnih škola, ali po posebnom obrazovnom programu po rešenjima Komisije za usmjeravanje djece sa posebnim obrazovnim potrebama. Školski uspjeh djece bio je uglavnom zadovoljavajući, uzimajući upravo u obzir pomenutu činjenicu da relativno veliki broj djece ima smetnje u razvoju.

Proces obrazovanja djece tokom školske godine značajno je podržan od strane NVO „Juventas“ iz Podgorice, koja je angažovala nastavnike i učitelje za potrebe individualnog rada sa djecom i pružanja pomoći u savladavanju školskog gradiva. Takođe, kao i ranijih godina, djeci koja prate nastavu po prilagođenom planu i programu , podršku su pružili saradnici iz NVO „Riznica mladosti“ iz Herceg Novog. Za svu djecu obezbijeđeni su kompletan pribor i neophodna sredstva za školu. Dom je otvoren uvijek za projekte nevladinih organizacija koje su usmjerene na pružanje dodatnih znanja, vještina djeci.

Djeca koja su uključena u obrazovni proces, nastavu su pohađala u sledećim obrazovnim ustanovama:

* JPU „Naša radost“ Herceg Novi, odjeljenje u Bijeloj
* JU OŠ „Orjenski bataljon“ Bijela
* JU OŠ „Ilija Kišić“ Zelenika
* JU OŠ „Milan Vuković“ Herceg Novi
* JU SMŠ „Ivan Goran Kovačić“ Herceg Novi
* JU Resursni centar „Dr Peruta Ivanović“ Kotor

Da se vodi računa o njihovom osamostaljivanju i uključivanju u zajednicu ide u prilog informacija da su tokom turističke sezone, četvoro starije djece u skladu sa svojim željama i afinitetima radno angažovani u Porto Montenegru, a dio djece je tokom cijele godine povremeno angažovan u kuhinji i vešeraju ustanove i za taj rad su nagrađivani vanrednim džeparcem. Sve ovo je bitan segment u postizanju cilja osamostaljivanja i pripreme za sticanje odgovornosti kao preduslova za samostalan život.

U cilju što bolje i kvalitetnije socijalizacije i integracije u društvo, zaposleni ustanove organizuju kontinuirane slobodne aktivnosti i osmišljavaju slobodno vrijeme, kako unutar ustanove tako i u lokalnoj zajednici i državi. Organizovani su brojni jednodnevni i višednevni izleti, a u skladu sa višegodišnjom praksom tokom zimskog, proljećnog i ljetnjeg raspusta, djeca su imala priliku da provedu dio raspusta na Ivanovim koritima.

Pored šetnji i izleta postoji dinamika organizovanja različitih radionica i događaja u okviru Domskog života. Radionice su tematske i prate ono što predstvalja važne teme razvojnog trenutka kod djece ili neke društvene teme. Nastoji se da se djeca aktivno uključuju, izražavaju svoje stavove i usvajaju neka nova znanja koja će primjenjivati u daljem životu. Pomenuta događanja najčešće su podržana od strane mnogih lokalnih i vanlokalnih nevladinih organizacija, ali i predstvaljaju obaveznost u smislu aktivnosti u skladu sa programom rada ustanove koju sprovode zaposleni ustanove.

Opremljenost Doma moderno uređenom fiskulturnom salom, sportskim terenom, dječjim igralištem, plažom sa mobilijarom, bibliotekom koja broji oko 1000 naslova daje mogućnost da djeca provode vrijeme sadržajno i kvalitetno vrijeme u skladu sa interesovanjima, ali i zdravim stilovima života.

Prihvatilište za zaštitu djece od nasilja u porodici

Prihvatilište za zaštitu djece od nasilja u porodici započelo je svoj rad licenciranjem usluge u decembru 2018.godine. Usluga smještaja u okviru prihvatilišta namijenjena je zaštiti djece od nasilja u porodici, uzrasta od četiri do osamnaest godina i ima kapacitet za prijem pet korisnika. Smještaj u prihvatilištu predviđen je shodno Pravilniku[[4]](#footnote-4) koji definiše ovu uslugu na period od 12 mjeseci. Djeca sa traumatskim iskustvima zanemarivanja i zlostavljanja u porodici kroz ovaj vid podrške imaju mogućnost saniranja posljedica trauma uz uvažavanje individualnosti i prava na participaciju i dostojanstven život u zajednici. Ova vrsta usluge omogućava im boravak u sigurnom okruženju gdje uz podršku koju dobijaju od stručnih radnika mogu lakše da preovladaju i saniraju posljedice usljed nasilja koje su pretrpljeli.

Ciljna grupa ove usluge su djeca i mladi uzrasta do 18 godina sa teritorije Crne Gore, koji su privremeno izdvojeni iz svojih porodica zbog nasilja koje je počinjeno nad njima (zanemarivanja, fizičkog, psihičkog, seksualnog zlostavljanja i drugih vrsta nasilja).

Stručni rad sa djecom u Prihvatilištu obezbjeđuje se kroz multidisciplinarni pristup, sa fokusom na psihosocijalnom osnaživanje. Na osnovu razgovora sa djecom vrši se procjena potreba, snaga i rizika i na taj način se određuje vrsta i stepen podrške koja je potrebna svakom konkretnom djetetu. Primjenjuje se individualni, grupni rad u okviru grupe, u zavisnosti od potreba, sposobnosti i stanja korisnika. Svakodnevno se obavaljaju savjetodavni razgovori na različite teme koji su prilagođeni uzrasnoj i razvojnoj fazi u kojoj se dijete nalazi.

***Tabela br. 3: Struktura korisnika u Prihvatilištu za 2022.god.***

|  |  |  |  |  |
| --- | --- | --- | --- | --- |
| Broj djece  | Dječaci | Djevojčice | 3-6 god. | 7-18god. |
| 6 | 5 | 1 | 1 | 5 |

U toku 2022.godine u Prihvatilištu za zaštitu djece od nasilja u porodici boravilo je 6 korisnika, a napustila ga je samo jedna korisnica povratkom u biološku porodicu, nakon što je porodica osnažena i eliminisani razlozi zbog kojih je došlo do izmještanja.

Djeca su uključena u obrazovni proces u skladu sa potrebama i mogućnostima, a pruža im se i redovna podrška u učenju budući da, veći broj djece ima poteškoće u učenju obzirom na sredinu iz koje dolaze i da je edukativna zapuštenost veoma prisutna. Stoga, potrebno je uložiti velike napore da bi se postigao zadovoljavajući uspjeh i održao kontinitet redovnog školovanja. Djeca se uključuju u slobodne aktivnosti i fokus je na što boljem korišćenju vremena kako bi se osnažio i podržao razvoj ličnosti djeteta i skrenuo fokus sa traume.

Mala grupna zajednica za djecu sa smetnjama u razvoju

Mala grupna zajednica (MGZ) za djecu sa smetnjama u razvoju u Bijelom Polju je prva usluga ove vrste u Crnoj Gori. Usuga je uspostavljena 2014. godine kao rezultat uspješne saradnje Američke ambasade i opštine Bijelo Polje , uz podršku Ministarstva rada i socijalnog staranja i UNICEF-a. Odlukom Vlade Crne Gore u februaru 2019.godine MGZ je pripojena JU Dječji dom „Mladost“ Bijela, kao jedna od organizacionih jedinica ove ustanove. Ova usluga ima kapacitet za smještaj osmoro djece lišene roditeljskog staranja, sa smetnjama u razvoju i pridruženim bolestima.

Smještaj djeteta u MGZ vrši nadležni Centar za socijalni rad, rješenjem o smještaju. U MGZ smještaju se djeca različitog uzrasta i različitog stepena ometenosti u razvoju, što zahtijeva individualni pristup i individualni rad sa djecom.

***Tabela br. 4: Struktura korisnika u MGZ u 2022.god.***

|  |  |  |  |  |  |
| --- | --- | --- | --- | --- | --- |
| Broj djece  | Dječaci | Djevojčice | 0-3god. | 3-6god. | 6-18god. |
| 9 | 5 | 4 | 3 | 4 | 2 |

U 2022.godini u MGZ boravilo je devetoro djece.

Zbog veoma složene zdravstvene situacije većine djece koja su smještena u ovu organizacionu jedinicu, saradnja za JZU Opštom bolnicom u Bijelom Polju je veoma značajna, jer je djeci potrebna intervencija ljekara specijalista. Vaoma je značajna i intezivna saradnja sa centrima za socijalni rad, i to najviše kroz izradu individualnih planova rada i reviziju istih za svako dijete pojedinačno. Kroz planove se planiraju usluge i vremenski okvir za pružanje istih, kao i odgovorne osobe za pružanje usluga i realizaciju aktivnosti. Kako je ovo najranjivija kategorija djece, preduzimaju se sve neophodne mjere i aktivnosti u cilju obezbjeđivanja kako njege, tako sveukupne brige o zdravlju i potrebama djece, što i jeste primarna briga, nakon koje slijedi stručni rad koji se odvija na dva nivoa i to individualni i grupni rad. Stručni rad odvija se u skladu sa programom koji je usvojio Nacionalni savjet za obrazovanje. Plan je podijeljen prema oblastima:

* samoposluživanje
* razvoj govora i jezika
* muzička kultura
* likovna kultura
* fizička kultura
* upoznavanje uže i šire sredine
* radno vaspitanje sa psihomotornim vježbama
* socijalizacija

Aktivnosti se sprovode u mjeri procjene individualnih kapaciteta svakog djeteta i korisnosti aktivnosti za dalji razvoj njegovih mogućnosti.

Pored redovnih aktivnosti, kao i sa djecom iz ostalih organizacionih jedinica, sprovode se i vannastavne aktivnosti koje su usmjerene na razvoj socijalnih kompetencija , rekreativnih i sportskih aktivnosti, različiti izleti, šetnje i sve što ustanova može realizovati u skladu sa mogućnostima kako djece, tako i same ustanove i raspoloživog kadra.

Prelazna stambena zajednicapredstavlja pomoć i podršku djeci koja se pripremaju za napuštanje ustanove usljed činjenice punoljestva ili odlaska u hraniteljsku ili biološku porodicu. Korisnici ove usluge su djeca koja su prethodno bila smještena na rezidencijalnom smještaju. Prelazna stambena zajednica je zapravo poseban stan od oko 80m2 koji se nalazi u objektu ustanove, a kapaciteta je za četiri korisnika. Ovom uslugom mladima se omogućava osposobljavanje za samostalan život, razvija se samopouzdanje, samopoštovanje, samokontrola, jača se osjećaj efikasnosti, uče se preuzimanju odgovornosti za sopstveni život. Korisnici dobijaju određeni budžet kojim raspolažu i na taj način uče se i raspolaganju kućnim budžetom i upotrebnoj vrijednosti novca. Tokom boravaka u stanu, korisnici imaju svog mentora (vaspitač-mentor) uz čiji nadzor i podršku se odvija ovaj proces. Potencijalni korisnici usluge su mladi od najmanje 14 godina, koji su boravkom u Domu pokazali dovoljan stepen spremnosti i samostalnosti u vođenju domaćinstva. Tokom 2022.godine uslugu je koristilo šest korisnika, četiri djevojčice i dva dječaka.

 Prelazna stambena zajednica predstavlja fazu u kojoj se stiče iskustvo postepenog prelaska iz konstantnog i strukturisanog nadzora u djelimičnu samostalnost u funkcionisanju, do potpune samostalnosti.

 Važno je napomenuti da je Planom transformacije, pored ostalih ciljeva koji su planom postavljeni, predviđen i cilj unaprjeđenja i razvoja usluge porodičnog smještaja hraniteljstva kroz formiranje posebne organizacione jedinice Centar za porodični smještaj -hraniteljstvo u okviru Dječjeg doma. Ciljem se definiše što bolji kvalitet u zaštiti djece kojoj se pruža usluga usluga porodičnog smještaja–hraniteljstva, kao i što kvalitetnija podrška hraniteljskim porodicama.U krajnjem je postavljen opšti cilj kroz postojanje ovog Centra, a to je povećanje broja djece koja se smještaju u hraniteljske porodice nasuprot Institucionalnom smještaju. U prethodnoj godini, međutim, nije moglo doći do implementacije ove usluge, a zbog nedostatka stručnog kadra. Svakako, težnja i stremljenje ka realizaciji ove veoma važne usluge za cijeli sistem socijalne i dječje zaštite, nastaviće se u tekućem periodu. Poteškoća je što je mali broj stručnih radnih neophodnih profilacija iz Bijele i okoline, a izostaje motivacija dolaska kadra iz drugih gradova Crne Gore . Nadamo se da će se ovaj Centar otvoriti u što kraćem periodu i naći modalitet kako da se organizuje osim u Bijeloj i u najmanje dva regiona , kako bi bilo teritorijalno omogućeno da se što većem broju zainteresovanih hranitelja pruži odgovarajuća stručna podrška.

UJU Centar Ljubovićkao ustanovi socijalne i dječje zaštite koja pruža uslugu smještaja maloljetnim licima koji su u sukobu sa zakonom, na smještaju je boravilo 48 korisnika i to, njih 26 je primljeno na smještaj u odjeljenje za prijem i dijagnostiku, a 22 korisnika na institucionalni tretman. Budući da, JU Centar Ljubović pruža i uslugu Dnevnog boravka, ovu uslugu je tokom 2022.godine koristilo 16 korisnika.

***Grafikon br.2:Broj djece prema vrsti smještaja u JU Centar „Ljubović“***

Odjeljenje za prijem i dijagnostiku

Odjeljenje za prijem i dijagnostiku je posebna organizaciona jedinica u okviru ustanove koja organizuje prijem i smještaj djece zatečene u kretanju bez roditelja ili staratelja, kao i djece zatečene u izvršenju krivičnih djela, djece zatečene u pokušaju ilegalnog prelaska državne granice, i djece i omladine izvršioca krivičnih djela.

Dijagnostičko-opservacioni postupak je postupak u koji korisnik biva uključen odmah po prijemu. Dijagnostiku svakog korisnika vrši dijagnostički tim sastavljen od stručnih radnika različitih profila i to: psihologa, socijlanog radnika i specijalnog pedagoga. Takođe, dijagnostički postupak podrazumijeva sistematski ljekarski pregled sa ciljem utvrđivanja opšteg zdravstvenog statusa pri prijemu, testiranje na psihoativne supstance i fotografisanje. Za ove aktivnosti koje su dio internih procedura postoji saglasnost ili staratelja ili organa starateljstva. U periodu od sedam dana po prijemu, vrši se izrada indivudalnog plana rada sa korisnikom. U ovaj dio aktivnosti uključen je mjesno nadležan Centar koji je i smjestio dijete, odnosno voditelj slučaja u konkretnom slučaju. Tretman na prijemu i dijagnostici podrazumijeva interdisciplinarni timski postupak, sveobuhvatan dijagnostički pristup, aktivno uključivanje djece u sam postupak procjene, obezbijeđeno praćenje, intezivan tretman kao i preporuke za dalji tretman.

U ovoj službi se takođe realizuje kratkotrajni smještaj korisnika do prelaska na institucionalni tretman ili do otpusta u zavisnosti od procjene i potrebe za uslugama ove ustanove.

***Tabela br. 5: Struktura korisnika odjeljenja za prijem i dijagnostiku***

|  |  |  |  |  |  |
| --- | --- | --- | --- | --- | --- |
| Broj djece  | Dječaci | Djevojčice | 11-13god. | 14-16god. | 17-18god. |
| 26 | 15 | 11 | 3 | 13 | 10 |

Na odjeljenju za prijem i dijagnostiku boravilo je 26 korisnika, od čega 15 korisnika muškog i 11 korisnika ženskog pola. U pitanju su izvršioci krivičnih djela, korisnici zatečeni u skitnji bez nadzora roditelja ili staratelja i jedan korisnik koji je smješten rješenjem Višeg Suda (do okončanja pripremnog postupka). Od ovog broja, njih sedam se javljaju kao recidivisti u izvršenju krivičnih djela krađe, prosjačenja, skitnje i bjekstva od kuće. Ovaj podatak govori da ima prostora za intezivniji rad stručnih radnika ustanove, ali i Centara za socijalni rad koji moraju da osnažuju porodice i pružaju podršku kada djeca izađu iz ustanove.

Radi boljeg pregleda, u narednoj tabeli je prikaz korisnika odjeljenja za prijem i dijagnostiku prema strukturi krivičnih djela.

***Tabela br. 6: Prikaz korisnika prema strukturi krivičnih djela***

|  |  |
| --- | --- |
| Vrsta krivičnog djela | Broj |
| Krivično djelo teško ubistvo | 1 |
| Krivično djelo razbojnička krađa | 1 |
| Krivično djelo krađe u sticaju sa krivičnim djelom teške krađe | 2 |
| Krivično djelo otuđenja tuđe stvari i krađa motornog vozila | 1 |
| Krivično djelo prevara | 1 |
| Krivično djelo nasilje u porodici | 3 |
| Asocijalno ponašanje (kretanje bez nadzora, prosjačenje, skitnja, bjekstvo od kuće), privremeni smještaj zbog liječenja roditelja | 17 |

Institucionalni tretman

Institucionalni tretman je služba u kojoj se vrši vaspitno-terapeutski rad. Mjera tretmana u centru sprovodi se za oba pola u trajanju od 6 mjeseci do 2 godine. Uputni organ je Sud, odnosno Centar za socijalni rad.

Tranzicioni postupak sa Odjeljenja za prijem i dijagnostiku na Institucionalni tretman podrazumijeva:

* probni period adaptacije (postepeno uvođenje korisnika u dinamiku vaspitnih grupa)
* odluka stručnog tima o svrsishodnosti prelaska na institucionalni tretman
* izrada tranzicionog plana

Institucionalni tretman je organizovan u dvije vaspitne grupe :

* muška vaspitna grupa koju čine dječaci preko 15 godina starosti
* kombinovana vaspitna grupa koju čine djevojčice svih uzrasta i dječaci ispod 15 godina starosti.

Metode rada sa ovom djecom podrazumijevaju individualni i grupni rad, takođe se primjenjuje i savjetodavni rad (individualni i u grupi), okupacione i sportske aktivnosti, radnu terapija kao i organizovane slobodne aktivnosti.

***Tabela br. 7: prikaz korisnika institucionalnog tretmana***

|  |  |  |  |  |
| --- | --- | --- | --- | --- |
| Broj djece  | Dječaci | Djevojčice | 13-15god. | 16-19god. |
| 22 | 16 | 6 | 7 | 15 |

Na institucionalnom tretmanu boravilo je 22 korisnika, od čega je 16 dječaka i 6 djevojčica. Njih osam upućeno je od strane nadležnih sudova , a 14 po rešenjima Centara za socijalni rad. Tokom 2022.godine bilježi se 13 novoprimljenih korisnika, dok je za njih 9 nastavljena vaspitna mjera.

***Tabela br. 8: Prikaz korisnika prema strukturi krivičnih djela***

|  |  |
| --- | --- |
| Vrsta krivičnog djela | Broj |
| Krivično djelo nasilje u porodici | 1 |
| Krivično protiv bezbjednosti saobraćaja | 1 |
| Krivično djelo razbojništvo,razbojniške krađe,teške krađe | 5 |
| Krivično djelo proizvodnja I stavljanje u promet opojnih droga | 1 |
| Krivično djelo prevara | 1 |
| Asocijalno ponašanje kretanje bez nadzora, bjekstvo od kuće I dr. | 17 |

Tokom 2022. godine donesena je odluka o prekidu mjere za 27 korisnika uključujući Prijem i dijagnostiku i Institucionalni tretman.

##

## LJUDSKI RESURSI U USTANOVAMA ZA SMJEŠTAJ DJECE I MLADIH

***Tabela br. 9: Broj zaposlenih u ustanovama za smještaj 2022.godini***

|  |  |
| --- | --- |
| Ustanova | Broj zaposlenih |
| JU Dječji dom „Mladost“ Bijela  | 83 |
| JU Centar „Ljubović“ | 41 |
| Ukupno | 124 |

Ukupan broj zaposlenih u ustanovama za smještaj djece i mladih u 2022. godini iznosio je 124. Zbog bolje preglednosti u nastavku će se izdiferencirati prikaz po ustanovama.

U **JU Dječji dom„ Mladost“** broj zaposlenih u 2022. godini iznosio je 83, od čega 13 zaposlenih obavlja poslove u Maloj grupnoj zajednici za djecu sa smetnjama u razvoju u Bijelom Polju.

***Grafikon br.3 Status zaposlenih prema vrsti Ugovora u JU „Mladost“***

Od ukupnog broja zaposlenih, 80 radi na neodređeno vrijeme, a tri zaposlena na određeno vrijeme, od 12 mjeseci.

Na osnovu podataka iz izvještaja ustanove JU „Mladost“ , uviđa se da je prisutan trend smanjenja broja zaposlenih u poslednjih par godina, usljed otkazivanja ugovora o radu od strane zaposlenih i to zbog prelaska u drugu ustanovu i traženja boljih uslova za rad. Ovo se potvrđuje i činjenicom da je u 2021.godini bilo 87 zaposlenih. Usljed ovakve dinamike, došlo se u situaciju da smjene zaposlenih, traju po 12 sati, jer postojećim brojem zaposlenih nije moguće organizovati rad. Osim toga, dešava se da jedan vaspitač radi na dvije grupe od oko 17 djece, što je posebno izazovno i teško , budući da se radi o, uglavnom, djeci sa smetnjama u razvoju, poremećajima u ponašanju i promjenama na psihičkom funkcionisanju djece. Ovo i jesu okolnosti koje podrazumjevaju komplesnost rada i specifična znanja zbog kojih dolazi do odliva kadra usljed težine posla, sindroma sagorijevanja.

***Grafikon br.4 Broj zaposlenih u 2021. i 2022.god***

Budući da se ustanova suočava sa odlivom stručnog kadra, dolazi se u ozbiljan problem kada je u pitanju adekvatnost zadovoljavanja potreba djece i kvaliteta rada i samog tretmana , zbog čega je menadžment ustanove pristupio agencijskom zapošljavanju neophodnog kadra. Shodno ovome, u 2022.godini zaposleno je tri stručna radnika u direktnom radu sa djecom, jedna medicinska sestra i jedan zaposleni za rad u centralnoj kuhinji. Sve ovo, predstavlja veliki finansijski izazov, naročito ako situacije bude takva u produženom trajanju.

S druge strane, rad sa djecom u Domu je izuzetno zahtjevan. Specifičnost i složenost pristupa radu sa djecom uslovljeni su upravo strukturom djece koja borave u ustanovi, obzirom da se radi najvećim dijelom o djeci starijeg školskog uzrasta, od kojih veliki procenat ima kao što je gore navedeno određene smetnje u razvoju, kao i poremećaje u ponašanju i psihijatrijske promjene u funkcionisanju. Shodno tome, djeca zahtijevaju veoma posvećen individulni i pristup i rad, što veći broj stručnih radnika, stručnih saradnika kao i saradnika na poslovima njege.

Pregled stručnog kadra u 2022.godini prikazan je u narednoj tabeli.

***Tabela br. 10. Pregled stručnog kadra na 31.12.2022.***

|  |  |
| --- | --- |
| Stručni kadar | Broj |
| Stručni radnik | 13 |
| Stručni saradnik | 9 |
| Stručni saradnik koordinator | 1 |
| Saradnik na poslovima njege | 17 |
| Njegovateljica | 4 |
| Viši fizioterapeutski tehničar/rukovodilac | 1 |
| Viši fizioterapeut/stručni saradnik | 2 |
| Spremačica | 7 |
| Ložač električar | 1 |
| Domar | 2 |
| Vozač domar | 1 |
| Vozač | 2 |
| Pomoćni kuvar | 3 |
| Kuvar  | 3 |
| Šef kuhinje | 1 |
| Radnica u vešeraju | 2 |
| Magacioner | 1 |
| Knjigovođa | 1 |
| Blagajnik likvidator | 1 |
| Administrativni radnik | 1 |
| Službenik za javne nabavke1 | 1 |
| Šef računovodstva | 1 |
| Stručni radnik pravnik | 1 |

U JU Centru „Ljubović“u 2022.godini bilo je 41 zaposlenih. Svi zaposleni su na ugovoru na neodređeno radno vrijeme. Tokom godine, dva zaposlena su zaključila radni odnos, pa je na kraju godine bilo 39 zaposlenih. Služba za tehničko-administrativne poslove ima 20 uzvršioca, a 19 zaposlenih angažovano je u direktnom radu sa djecom. Vaspitni rad organizovan je kroz stručni pristup od strane 11 stručnih radnika, vaspitača (specijalni pedagozi, socijalni radnici, psiholog, padagozi, pravnik), dva stručna saradnika i tri saradnika. Ustanova raspolaže sa tri rukovodioca službi, od kojih je jedan pedagod i dva specijlana pedagoga. Prikaz navedenih podataka nalazi se u narednoj tabeli.

***Tabela br. 11. Pregled stručnog kadra 31.12.2022.god***

|  |  |
| --- | --- |
| Stručni kadar | Broj |
| Rukovodioci službi | 3 |
| Stručni radnici, vaspitači | 11 |
| Stručni saradnici | 2 |
| Saradnici | 3 |
| Pravnik | 1 |
| Materijalni knjigovođa | 1 |
| Računovođa | 1 |
| Blagajnik | 1 |
| Sekretar | 1 |
| Kuvar  | 3 |
| Zaštitar | 5 |
| Higijeničarka | 2 |
| Vešeraj  | 1 |
| Vozač | 1 |
| Domar | 2 |

Organizacija rada sa korisnicima kreirana je u skladu sa progrmskom šemom Centra i jasno je definisana kroz sledeće oblike rada:

Individualni radplaniran je u zadatim terminima, ali i u skladu sa procjenom potreba samog korisnika i osluškivanja njegovih promjena i ponašanja tokom svakog dana. Svaki korisnik za sebe donosi svoj spektar prilika i problema iz kojih dolazi, te je stoga pristup dinamičan i može biti podložan promjenama tokom adaptacije i korisnika na ustanovu i samog stručnog radnika i korisnika u njihovom međusobnom odnosu. S tim u vezi, individualni rad je s jedne strane definisan prema planu i programu, a s druge strane realizuje se kada se procijeni da je njegova primjena potrebna i korisna.

Grupni rad u vaspitnoj i životnoj grupi razvijen je kroz metode rada koje se temelje na interaktivnom učenju kroz igre, razgovor, igranje uloga , fizičke, edukativne, kreativne aktivnosti. Kroz rad u grupi razvija se samopuzdanje, samopoštovanje, socijalne vještine. Korisnici se uče da asertivno komuciraju, daju svoje mišljenje, razvijaju empatiju i saradljivost. Pojačava se i lična odgovornost, a sve se prenosi i na poboljšanje kvaliteta odnosa korisnika sa svojim roditeljima.

Rad na obrazovanju i profesionalnom osposobljavanju korisnikaje jedan od najvažnijih oblika tretmana korisnika. Cilj je da se svaki korisnik uključi u proces pohađanja nastave u redovnim školama. Međutim, ovo može biti veliki izazov, budući da, korisnici nisu pohađali redovnu nastavu i da je kalendarski uzrast korisnika daleko iznad školskog. Škole, takođe, nisu imale mehanizme konstantnog nadzora nad njima, pa se i to odražavalo na uspjeh. Shodno ovim činjenicama, Centar pruža aktivnu podršku u savladavanju gradiva, održava redovnu korespodenciju sa psihološko-pedagoškim službama u školama. Kod pomenutih odstupanja, dakle, kada je u pitanju kalendarski zaostatak za školskim uzrastom, stručni kadar Centra sačinjava programe, a realizuju ih vaspitači. Formalno priznavanje i provjeru znanja, Centar je uspijevao da realizuje u saradnji sa Narodnim Univerzitetom „ Milun Božović“ po programu za osnovno obrazovanje odraslih lica. Program je aktuelno izmješten u Osnovnu školu „Marko Miljanov“ u Podgorici, koju pohađaju korisnici centra i uz stalni nadzor i zalaganje stručnog kadra uspijevaju da ostvaruju zadovoljavajuće rezultate. Tokom protekle godine, angažovano je i stručno lice iz oblasti tutorstva i učenja, u saradnji sa NVO „Juventas“, a podrška je pružana u oblasima opismenjavanja i savladavanju redovnog školskog gradiva. Ovo je imalo punu produktivnost, što se potvrđuje postignitim rezultatima.

Profesionalna rehabilitacija i radno osposobljavanje dio su tretmana i veoma su zastupljeni kroz svakodnevni rad. Naime, dio ovih aktivnosti sprovodi se u okviru ustanove kroz rad u bravarskoj radionici. Korisnici u radionici provode značajan broj sati stičući praktična znanja iz ove oblasti rada. S druge strane, korisnici su i radno angažovani u privatnim firmama, kod poznatih poslodavaca. U pitanju su mahom auto perionice, gdje korisnici dobijaju nadoknade za svoj rad. Angažmani ovog tipa sprovode se uz saglasnost roditelja, staratelja i nadležnih Centara za socijalni rad.

Rad na zaštiti i unaprijeđenju zdravlja korisnikaje kontinuirano sprovođen kroz brigu i osvješćivanje korisnika o svim vidovima zdravlja kao osnove za svaki razvoj. Zdravstveni pregledi su tokom godine redovno obavljani i usklađeni sa zdravstvenim potrebama korisnika . Organizovane su edukativne radionice sa ciljem podizanja svijesti samoj prevenciji i rizicima kada su u ptanju bolesti zavisnosti i njihove posledice po zdravlje. Konsultacije su vršene sa ljekarima različitih specijalnosti. Obzirom na činjenicu da se u ustanovu smješta sve veći broj korisnika sa određenim promjenama na psihičkom planu , angažovan je psihijatar iz Kliničkog centra Crne Gore .

Tokom čitave godine, ustanova je postupala u skladu sa svim preporukama i primjenjivala sve zaštitne mjere Instituta za javno zdravlje koje su se ticale pandemije COVID 19.

Okupacione i sportske aktivnostiodvijale su se u mjeri koliko je dozvoljavala aktuelna situacija pandemije. Međutim, sve planirane aktivnosti u ustanovi i van nje, realizovane su prema individualnim planovima.

U saradnji sa Ministarstvom rada i socijalnog staranja i Dječjim odmaralištem „Lovćen –Bečići“ , djeca su boravila na Ivanovim Koritima u trajanju od pet dana uz pratnju i nadzor vaspitača. Djeca su posjetila i Dječji dom „ Mladost „ u Bijeloj. Tokom ljetnjeg perioda, korisnici su bili na ljetovanju u Dječjem odmaralištu u Rafailovićima u trajanju od sedam dana.

Pored pomenutih aktivnosti, djeca su imala bogat sportsko rekreativni sadržaj, odlaske na utakmice, šetnje i odlaske u bioskop , obilazak prirodnjačkog muzeja, boravak u prirodi i druge slične aktivnosti.

Kvalitetu okupacionih i sportskih aktivnosti doprinijela je i dobra saradnja sa NVO sektorom, kroz učešće korisnika u raznim projektima. Djeca su uključena u program sertifikovane obuke za korisnike, kroz obrazovni i praktični vid obuke pod nazivom „Pružanje podrške djeci i mladima koji su pod institucionalnom zaštitom, nakon Covid-a 19“. Ovaj angažman podržan je od strane NVO „Juventas“. EIDHR projekat o kome je riječ i dalje traje, a korisnici su pohađanjem kurseva usklađenim sa njihovim potrebama i mogućnostima, dobili sertifikat sa kojim mogu biti konkurentni na tržištu rada.

Kroz saradnju u cilju daljeg rada na psihosocijalnom razvoju djece, djeci je omogućeno da preko omladinskog centra „ Don Boško“ nauče osnove žongliranja, balansiranja u ravnoteže, vazdušnu akrobatiku kao i pripemu za javni nastup. Sa NVO „ Psihovodič“, takođe je ostvarena saradnja i korisnici su imali priliku da kroz format forum teatra savladavaju tematske vještine. Ova aktivnost je kod djece izazvala posebno interesovanje i sami efekti su višestuko korisni za djecu.

Takođe tokom protekle godine organizoavne su radionice psihodrame kao terapijski metod koji ciljano tretira emocionalni sistem korisnika.

Saradnja sa civilnim sektorom i lokalnom zajednicom i međunarnim organizacijamakao šesti segment koji bitno utiče na kvalitet rada sa korisnicima, ostvarivana je u kontinuitetu tokom cijele protekla godine. Ističe se saradnja sa Ministarstvom rada i socijalnog staranja, nadležnim Centrima za socijalni rad, stručnim službama , školama, sudovima, zdravstvenim ustanovama i drugim lokalinim i javnim službama. Obzirom na činjenicu da se korisnici smiještaju u ustanovu odlukom Višeg suda, to je i saradnja sa Višim sudom i stručnom službom realizovana shodno tekućem tretmanu korisnika. Centar je pravovremeno obavještavao Viši sud i stručnu službu o vaspitno-terapeutskom radu sa korisnicima, teškoćama i napretku koji su korisnici postigli.

Kao i prethodnih godina, saradnja sa Crvenim krstom Crne Gore, nastavljena je i Centar „Ljubović“ imao je podršku ove organizacije.

Ističe se odlična saradnja sa sektorom granične policije MUP-a Crne Gore, sa jedinicom sa psima tragačima. Budući da je Centar „Ljubović“ ustanova otvorenog tipa, mogućnost unošenja psihoaktivnih supstanci od strane djece koja funkcionišu i van ustanove, je veoma moguća i povremeno prisutna. Ovom saradnjom nastoji se i velikim dijelom uspijeva, pomenuti problem umanjiti na najmanju moguću mjeru.

Komunikacija i saradnja sa NVO sektorom je višegodišnja i izuzetno značajna. Naročito se ističu NVO „Juventas“, NVO „Impuls“ sa svojim psihoterapeutskim i uslugama porodičnog savjetovanja, koje su usluge pružane korisnicima ustanove, kao i NVO „Psiho-vodič“.

Fakultet političkih nauka, odsjek socijalnog rada i socijalne politike je, takođe, bitan partner sa kojim Centar dugo sarađuje. U periodu od oktobra do decembra 2022.godine realizovana je praksa studenata ovog studijskog program u Centru „Ljubović“.

## EDUKACIJE ZAPOSLENIH U USTANOVAMA ZA SMJEŠTAJ DJECE I MLADIH

Ustanove za smještaj djece i mladih, pored svojih bazičnih nadležnosti i tekućih aktivnosti, svoj fokus s posebnom pažnjom usmjeravaju na edukaciju svojih zaposlenih. Zaposleni su tokom cijele godine imali priliku da pohađaju obuke, adekvatne njihovim radnim potrebama. Obuke su uglavnom realizovane u organizaciji Zavoda za socijalnu i dječju zaštitu i akreditovane su te predstvaljaju obavezni dio stručnog usavršavanja zaposlenih u sistemu socijalne i dječje zaštite.

U nastavku teksta je prikaz obuka u 2022.godini koje su pohađali zaposleni u Dječjem domu „Mladost“ i JU Centra „Ljubović“.

Stručni radnici Dječjeg doma „Mladost“ prošli su:

* „Obuka za primjenu konkretnih postupaka u radu sa osobama iz autističnog spektra i sa kombinovanim smetnjama“
* Webinar „Eksternalizovani problemi u ponašanju djece i adolescenata“
* „Komunikacija i pregovaranje kao način rešavanja sporova“
* Inicijalni trening za telefonske savjetnike
* Webinar „Zavisnost i porodični sistem“
* „Obuka o korišćenju online alata“
* Jedan dio zaposlenih je prošao grupnu supervizija po modelu razvojno-integrativnog pristupa u oblasti psihosocijalnog rada, koju sprovodi Zavod za socijalnu i dječju zaštitu.

Stručni radnici JU Centra „Ljubović“ prošli su:

* Obuka „Strategija uvezivanja i smanjenja štete u sistemu socijalne i dječje zaštite“
* Obuka „Identifikacija i upućivanje žrtava i trgovine ljudima, primjena nacionalnog plana za formalnu identifikaciju žrtava trgovine ljudima“
* Obuka „Unapređivanje prevencije i zaštite od trgovine ljudima i seksualne eksploatacije“
* Obuka „Program obuke za porodično savjetovanje putem telefona“
* Obuka „Osnovna znanja o traumi za zaposlene u sistemu socijalne i dječje zaštite
* Obuka Webinar „Afektivna vezanost, roditeljstvo, trauma i uticaj na rani razvoj“
* Obuka „Intervencije u krizi“
* Obuka „Javno zagovaranje i javna komunikacija“
* Obuka „Osnovna obuka stručnih radnika i stručnih saradnika i članova multidisciplinarnih timova za prevenciju i suzbijanje dječijih ugovorenih brakova
* Obuka „Jačanje ključnih kompetencija u sistemu socijalne i dječje zaštite“
* Obuka „Trening za zaposlene u oblasti socijalne i dječje zaštite na temu samostalnog života OSI i procesa deinstitucionalizacije sa akcentom na socioedukativne usluge“
* Obuka „Dostupnost socijalnih servisa mladima u riziku na Zapadnom Balkanu“
* Jedan dio zaposlenih je prošao grupnu superviziju po modelu razvojno-integrativnog pristupa u oblasti psihosocijalnog rada, koju sprovodi Zavod za socijalnu i dječju zaštitu.

 Sama unutrašnja organizacija, metod rada i manjak zaposlenih kada govorimo posebno o JU Dječjem domu „Mladost“ u nekim situacijama onemogućava stručno usavršavanje zaposleniih, jer je nekad nemoguće organizovati njihovu zamjenu, te omogućiti da djeca ne trpe odlaskom zaposlenog na edukaciju.

##

## ZAKLJUČAK

Predmetni tekst predstavlja integrisani izvještaj o radu ustanova za smještaj djece i mladih za 2022.godinu. Ovaj izvještaj predstavlja polaznu osnovu za dalje analize i izvještavanja koje će Zavod raditi kada je u pitanju Institucionalni smještaj djece i mladih u Crnoj Gori.

Izvještajem su obuhvaćene dvije ustanove za smještaj koje fukcionišu na teritoriji Crne Gore, JU Dječji Dom “Mladost” Bijelau kojoj se zbrinjavaju djeca bez roditeljskog staranja i čiji je razvoj ometen porodičnim prilikama i Centar “Ljubović” koji pruža uslugu smještaja maloljetnjim licima koja su u sukobu sa zakonom.

Podaci prikazani u ovom izvještaju, preuzeti su iz godišnjih izvještaja ustanova. Prema podacima za 2022. godinu, u ustanovama je bilo smješteno ukupno 120 korisnika, od čega 94 korisnika u JU Dječjem domu “Mladost” i 26 korisnika u JU Centar “Ljubović”. Broj zaposlenih u 2022.godini u ustanovama za smještaj je 124, od čega 83 zaposlenih u Dječjem Domu i 41 zaposleni u Centru Ljubović.

Postignuti rezultati u Dječjem domu “Mladost” ukazuju na potrebu kontinuiteta transformacije u radu i praćenje reformskih procesa u oblasti socijalne i dječje zaštite.

Plan transformacije u Dječjem Domu “Mladost”, čiji je jedan od ciljeva unaprjeđenje usluge Rezidencijalnog smještaja, pokazao se veoma korisnim što je vidljivo u zadovoljstvu djece inovacijama u domskoj zajednici.

Zaposleni u Dječjem domu susrijeću se sa sve većim izazovima, budući da statistički podaci ukazuju na ubrzano mijenjenje strukture djece, tj. da je sve više djece sa smetnjama u razvoju na smještaju. Ovo iziksuje njihovu posebnu senzibilizaciju i usavršavanje u radu sa djecom sa smetnjama u razvoju. Činjenica da ne postoji zdravstvena ustanova na teritoriji Crne Gore, sa odjeljenjem za hospitalizaciju djece sa psihijatrijskim bolestima, predstvalja otežavajuću okolnost jer se djeca u nekim situacijama moraju upućivati u inostranstvo na liječenje i posmatranje.

Sudeći po podacima iz izvještajnog perioda, sve je veći broj djece koja se iz hraniteljskih porodica vraćaju-smještaju u ustanovu, uprkos trudu na nivou sistema socijalne i dječje zaštite, koji se ulaže u razvoj i unaprjeđenje hraniteljstva. Ovo je podatak koji implicira neophodnost razvoja i unaprijeđenja instituta hraniteljstva sa posebnim naglaskom na specijalozovano hraniteljstvo. Ovo iz razloga pomenute činjenice da se suočavamo sa sve većim brojem djece sa smetnjama u razvoju koja su korisnici usluge smještaja.

Kao što je naznačeno u tekstu izvještaja, dolazi do smanjenja broja zaposlenih usljed složenosti posla, što predstavlja opšti problem na čijem rješavanju je potrebno sistemski raditi, jer su organizacija rada i zadovoljavanje potreba djece dovedeni u pitanje pa samim tim i funkcionisanje Ustanove.

Korisnicima smještaja JU Centar “Ljubović” pruža se kvalitetan individualni i grupni rad sa stručnim radnicima, stručnim saradnicima i saradnicima, kroz multidisciplanarni pristup, kao i veliki broj sportskih i radno-okupacionih aktivnosti. Individualni pristup je najzastupljeniji način rada po čemu je ustanova prepoznatljiva. Objekti u kojima djeca borave ispunjavaju standarde neophodne za kvalitetan život korisnika i rad zaposlenih. Redovna evaluacija planova rada, na tri mjeseca, a za nove korisnike na mjesec dana, uz saradnju sa roditeljima i nadležnim organima starateljstva, predstavlja obaveznu saradnju u kojoj Centar vidi produktivnost i mogućnost korigovanja nedostataka u radu.

Pored sredstava koja su obezbijeđena za funkcionisanje ustanove, važno je napomenuti i pohvaliti da JU Centar “Ljubović” kroz plasiranje i prodaju proizvoda iz sopstvene bravarske radionice doprinosi unapređenju i ulaganju u poboljšanje uslova u ustanovi i podržavanju aktivnosti unutar ili van ustanove koje je potrebno realizovati, a za koje su potrebna određena sredstva.

Praksa u ustanovi je da se na kraju godine radi anketa zadovoljstva korisnika i rodtelja/staratelja. Kako korisnici, tako i roditelji/staratelji kroz anketu, pokazali su zadovoljstvo smještajem i odnosom zaposlenih prema korisnicima i roditeljima/starateljima. Najveći stepen zadovoljstva iskazan je voditeljem tretmana, što je izuzetno važno, jer u toj komunikaciji odvija se cjelovit proces rehabilitacije korisnika.

 Ustanove, edukaciju zapolesnih vide kao neophodnost, te zaposleni kontinuirano pohađaju obuke tokom godine, u skladu sa konkretnim potrebama i zadacima u okviru rada svakog zaposlenog. Međutim, dešava se da je teško organizovati rad usljed odsutnosti zaposlenog, zbog pohađanja edukacija, pa se prednost daje korisniku zarad nenarušavanja procesa rada. Ovdje bi morao da se osmisli modalitet kako bi zaposleni uvijek mogli da se stručno usavršavaju i samim tim budu bolji profesionalci u radu sa djecom i time da doprinesu daljem kvalitetu usluge koju djeca dobijaju.

Neophodno je da i nadalje ustanove nastave sa radom čiji koncept korisnika vidi kao jedini cilj, a njegove potencijale kao mogućnost za potpunu reintegraciju u okviru zajednice, biološke ili hraniteljske porodice. Važno je i dalje jačati sve aktivnosti, a u skladu sa opštim ciljem, koje dovode do što večeg stepena samostalnosti i funkcinalnosti svakog korisnika po izlasku u otvorenu sredinu. Ustanove otvarati i ubuduće ka zajednici, izlaskom korisnika u okvire zajednice, kroz različite aktivnosti sa ostalom djecom, ali i omogućiti “ulazak” što većeg broja onih koji pružaju različite usluge i podršku djeci u okviru ustanova, jer sve to doprinosi kvalitetu usluge ustanova, omogućava bolju integraciju i socijalizaciju djece ali i jačanju njihovih komepetncija.

I na kraju, važno je napomenuti veliku predanost, posvećenost i ljubav zaposlenih koji rade sa djecom na institucionalnom smještaju koji svakodnevno izgaraju na poslu, vjerujući da upravo oni mogu doprinijeti boljem, dostojanstvenijem i kvalitetnijem životu djece.

## LITERATURA

* Zakon o socijalnoj i dječjoj zaštiti („Službeni list Crne Gore“ br. 027/13, 001/15, 042/15, 047/15, 056/16, 066/16, 001/17, 031/17, 042/17, 050/17, 059/21 i 145/21)
* Pravilnik o bližim uslovima za pružanje i korišćenje usluga, normativima i minimalnim standardima usluga za smještaj djece i mladih u ustanovu i malu grupnu zajednicu („Službeni list Crne Gore“ br. 018/18 od 23.03.2018. godine)
* Pravilnik o bližim uslovima za pružanje i korišćenje, normativima I minimalnim standardima usluge smještaja u prihvatilištu –skloništu (“Službeni list Crne Gore”, br. 076/19 od 31.12.2019.)
* Izvještaji o radu ustanova za smještaj djece i mladih
* Monografija JU Centar “Ljubović”
* Sajt JU “Mladost” Bijela https://dombijela.me/
1. Čl.64 Zakona o socijalnoj i dječjoj zaštiti („Službeni list Crne Gore“ br. 027/13, 001/15, 042/15, 047/15, 056/16, 066/16, 001/17, 031/17, 042/17, 050/17, 059/21 i 145/21) [↑](#footnote-ref-1)
2. Čl.70 Zakona o socijalnoj i dječjoj zaštiti („Službeni list Crne Gore“ br. 027/13, 001/15, 042/15, 047/15, 056/16, 066/16, 001/17, 031/17, 042/17, 050/17, 059/21 i 145/21) [↑](#footnote-ref-2)
3. Pravilnik o bližim uslovima za pružanje i korišćenje usluga ,normativima i minimalnim standardima usluga za smještaj djece i mladih u ustanovu i malu grupnu zajednicu („Službeni list Crne Gore“ br. 018/18 od 23.03.2018. godine) [↑](#footnote-ref-3)
4. Pravilnik o bližim uslovima za pružanje i korišćenje, normativima i minimalnim standardima usluge smještaja u prihvatilištu-skloništu („Službeni list Crne Gore“, br.076/19 od 31.12.2019.) [↑](#footnote-ref-4)